da en en en fr de da id da sv da da da da da nb da da de en en
Så gik den ikke længere for De Gamle - Svanholm Cricketklub
Torsdag d. 17. juni 2010 kl. 00:02 af Henrik Pfaff
Det lignede ellers en overkommelig opgave, da De Gamle skulle møde Ishøj på hjemmebane, idet vi, så vidt undertegnede husker, aldrig har tabt til Ishøjs old boys før. Vejret var perfekt til old boys-cricket med solen skinnende fra en stort set skyfri himmel.
Men var det et varsel om dårlige tider, at vores nye regnskabsfører skulle føre regnskab for 1.-holdet i en Twenty20-kamp, at vi ingen dommer havde til kampen, og endelig at viceanføreren Allan From vandt lodtrækningen? For da kampen var overstået, stod De Gamle med ”håret i postkassen” og årets første nederlag i bagagen. Og da der også var indløbet en del afbud, var det altså ikke den stærkeste opstilling, vi kunne mønstre.
Med kun 4 deciderede gærdespillere battede vi først, og det lå lidt i luften at alle 4 skulle batte op til maksimum. Så da kun en var i stand til dette, kom det hele til at se noget sort ud. Finn Nistrup (11) og Kenneth Schwaner-Hansen (25*) startede rimeligt fornuftigt, indtil Finn i et forsøg på at forcere, slog på tværs på en bold lige, der desværre røg lige i gærdet. De to efterfølgere levede desværre heller ikke op til deres bedste, så Allan Majgaard (15) og Allan F. (11) måtte også forlade gærdet før tid. Det var så i Leif Hansen (9*) og Niels Petersens (0) lod at lægge nogle point til totalen, men Niels fik sig selv lidt dumt løbet ud og efterfølgeren Thomas Johannesson (6*) kom på en utaknemmelig opgave, så vi endte i alt på sølle 87 point.
Det var så op til Flemming Søegaard (2 for 19) og Niels Petersen (0 for 21) at skabe et gennembrud, men som det ses af tallene, lykkedes det kun delvist for Flemming. Så vores to sidste bowlere Allan M. (1 for 28) og Allan F. (0 for 18) skulle holde deres score nede, hvis vi skulle ende som sejrherrer i dagens kamp. Og da Allan M. blev en anelse for dyr lykkedes det Ishøj i kampens sidste over at passere vores total på From bowling. Øv-Øv.
Det efterfølgende bad blev hurtigt overstået for at komme op i baren og at skylle nederlagets bitre smag ned med et godt og koldt krus øl.
Svanholm 87 for 4 på 20 overs
Ishøj 88 for 4 på 19.1 overs